Vinderen af TV2/Nords konkurrence om at blive Nordjyllands sureste fodboldfrue er fundet.

Lene Rasmussen er sur. Hun er rigtig sur, og hun har snart været det i en måned. VM i fodbold har fyldt enormt meget i hendes hjem, og det blev faktisk så grelt at hun lavede en protestlejr i haven og nægtede at flage for sin mand på hans fødselsdag. Raseriet har nu lønnet sig. Lene Rasmussen har vundet TV2/Nords konkurrence om at blive Nordjyllands sureste fodboldfrue, og hun får nu en stund væk fra fodbolden sammen med sine veninder. Lene Rasmussen var oppe mod Charlotte Neve Grün og Majken Kornum, der også var rigtig sure, men da seerne skulle bestemme, hvem der fortjente at vinde, var der aldrig tvivl om udfaldet. Lene Rasmussen og hendes protestlejr høstede 472 likes på TV2/Nords Facebook-side og slog dermed Charlotte og Majken med længder. De fik henholdsvis 128 og 86 likes. Præmien i konkurrencen er en tøseaften i Aalborg på søndag - samtidig med at VM synger på sidste vers og Tyskland og Argentina kæmper om mesterskabspokalen.